**E L Ő T E R J E S Z T É S**

**Szombathely Megyei Jogú Város Önkormányzata Közgyűlésének**

 **2020. évi szeptember 24-i ülésére**

**Javaslat önkormányzati rendeletekkel kapcsolatos döntések meghozatalára**

**I. A helyi adókról szóló 38/2011. (XII.19.) önkormányzati rendelet módosítása**

A helyi adókról szóló 1990. évi C. törvény (továbbiakban: Htv.) 2018. január 1. napjától hatályba lépett 11/A. § előírása szerint az építményadó tárgyi hatálya kiterjedt az épület, épületrész mellett a reklámhordozókra is, ezáltal az önkormányzatok az építményadó keretein belül adóztatták a szabadtéri reklámhordozókat.

A törvénymódosítás alapján adókötelessé vált az önkormányzat illetékességi területén lévő ingatlanon elhelyezett, a településkép védelméről szóló 2016. évi LXXIV. törvény szerinti reklámhordozó.

Szombathely Megyei Jogú Város Önkormányzata 2018. január 1. napjától a Htv. felhatalmazása alapján a helyi adókról szóló 38/2011. (XII.19.) önkormányzati rendeletében (továbbiakban: Ör.) adókötelezettséget állapított meg a fenti reklámhordozók után. Az Ör. 3/A. §-a értelmében reklámhordozó esetén az építményadó éves mértéke 0-1 m2 adóalap esetén 0 Ft/m2, 1,01 m2 adóalaptól 12000 Ft/m2.

Az érintett adóalanyok adatbejelentései alapján 2020. évben 46 millió forint reklámhordozók utáni építményadó került előírásra. A határozattal megállapított éves adó összegét az adóalanyoknak két egyenlő részletben (március 15. napig és szeptember 15. napig) kell megfizetniük.

Magyarország 2021. évi központi költségvetésének megalapozásáról szóló 2020. évi LXXVI. törvény Htv.-t érintő módosítása hatályon kívül helyezte a reklámhordozók utáni építményadó kötelezettségre vonatkozó rendelkezéseket. Az indokolás értelmében a módosítás az adórendszer egyszerűsítése érdekében történt. A hatályon kívül helyező rendelkezés a törvény kihirdetését követő napon, 2020. július 15. napján lépett hatályba.

A Htv. 6. §-a szerint az önkormányzat adómegállapítási joga arra terjed ki, hogy a Htv.-ben meghatározott adókat vagy azok valamelyikét bevezesse, a már bevezetett adót hatályon kívül helyezze, illetőleg módosítsa.

Tekintettel arra, hogy az Országgyűlés döntése alapján az önkormányzatok 2020. július 15. napjától nem állapíthatnak meg a reklámhordozók után építményadót, indokolt a helyi adókról szóló 38/2011. (XII.19.) önkormányzati rendelet módosítása, melynek értelmében szintén hatályon kívül kell helyezni a rendelet reklámhordozókra vonatkozó rendelkezéseit.

Az adóalanyokat érintő 2020. évi reklámhordozók utáni építményadó megállapítás módosítását, valamint az időarányos adó eltörlését tartalmazó határozatokat az önkormányzati adóhatóság hivatalból hozza meg és közli az adóalanyokkal.

Az időarányos adóbevétel kiesés a reklámhordozók utáni építményadó megszüntetésével 2020. évben várhatóan 21,5 millió forint lesz.

Szükséges az Ör. technikai jellegű módosítása is, az alábbi szempontok szerint:

A jogalkotásról szóló 2010. évi CXXX. törvény 8. § (2) bekezdésének 2019. március 15. napjától hatályos módosítása lehetővé tette önkormányzati rendeletek esetében a bevezető rész módosítását. Az egyéb, az előterjesztés szerinti módosításokkal egyidejűleg indokolt az Ör. bevezető részében a felhatalmazó rendelkezések aktualizálása.

Továbbá a jogszabályszerkesztésről szóló 61/2009. (XII. 14.) IRM rendelet 50. § (2) bekezdés d) pontja szerint a jogszabály záró rendelkezése önkormányzati rendelet esetében kizárólag hatályba léptető rendelkezéseket, átmeneti rendelkezéseket, a jogalkotásra vonatkozó európai uniós követelményekre utaló rendelkezéseket, módosító rendelkezéseket, hatályon kívül helyező rendelkezéseket, valamint hatályba nem lépésről szóló rendelkezéseket tartalmazhat. Ennek megfelelően szükséges az Ör. záró rendelkezéseiből az alkalmazandó jogszabályokat megjelölő szerkezeti egység hatályon kívül helyezése.

**II.   A Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendelet módosítása**

A Tisztelt Közgyűlés 2020. június 25. napján tartott ülésén felmerült az igény, hogy amennyiben a bizottsági elnökök a bizottság adott napirendi ponttal kapcsolatos álláspontját ismertetik, akkor ennek megtételére álljon rendelkezésükre egy egy perces időkeret, amely nem számít bele a Szombathely Megyei Jogú Város Önkormányzatának Szervezeti és Működési Szabályzatáról szóló 18/2019. (X.31.) önkormányzati rendeletben (a továbbiakban: SZMSZ) szabályozott felszólalási időkeretbe.

Ehhez szükséges az SZMSZ hozzászólási időkereteket szabályozó rendelkezéseinek módosítása. A módosító rendelet tervezete az előterjesztés mellékletét képezi.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján pedig a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

**III.   A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.01.) önkormányzati rendelet módosítása**

A lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet (a továbbiakban: rendelet) meghatározza Szombathely Megyei Jogú Város Önkormányzatának tulajdonában lévő ingatlanok bérbeadására, továbbá az önkormányzati lakásokban élők bérleti jogviszonyára vonatkozó szabályokat. A rendelet szerint a bérlakás kijelölésének, a bérleti jogviszony helyreállításának, hosszabbításának feltétele, hogy a pályázó, a bérlő, valamint a vele együttköltöző, illetve együtt élő személyek vagyonnal nem rendelkeznek. Vagyon a szociális igazgatásról és szociális ellátásokról szóló 1993. évi III. törvény szerinti ingatlan, ideértve azt az ingatlant is, amelyben a kérelmező, pályázó lakik. Kivételt képez a Nyugdíjas Bérlők Házában történő elhelyezés jogosultsági feltétel rendszere, amelyben a bejutási feltételek között a vagyon vizsgálata nem szerepel.

Fentiekre tekintettel a bérbeadás, valamint a bérleti jogviszonnyal kapcsolatos eljárások során a kérelmek kötelező melléklete a kérelmezők által kitöltött vagyonnyilatkozat. Az elmúlt időszakban több olyan lakossági jelzés érkezett a Polgármesteri Hivatal Lakás Irodájához, valamint a SZOVA Nonprofit Zrt-hez, amely szerint a bejelentőnek tudomása van arról, hogy önkormányzati lakásban élő ingatlantulajdonnal rendelkezik.

Fentiek figyelembe vételével javasolt, hogy az eljárások során az ingatlan-nyilvántartást vezető ingatlanügyi hatóság által kiállított ingatlantulajdon fennállásáról szóló hatósági bizonyítvány a benyújtott kérelmek melléklete legyen a vagyonnyilatkozat tartalmának igazolására, ezért indokolt a rendelet módosítása.

A lakáshoz jutás rendelet által szabályozott módjait áttekintve látható, hogy a Nyugdíjas Bérlők Házában történő elhelyezés a jelenlegi szabályozás szerint sem szociális szempontok, sem pedig egyéb szükségletek fennállásának vizsgálatához nem kötött. Annak érdekében, hogy a Nyugdíjas Bérlők Házában rendelkezésre álló – az igényekhez képest szűkös – lakásállomány bérbeadása célzottabban, igazságosabban, az egyéni szükségleteket figyelembe véve történhessen, javasolt a jelenlegi szabályozás, feltételrendszer felülvizsgálata.

A jogalkotásról szóló 2010. évi CXXX. törvény (a továbbiakban: Jat.) 17. § (1) bekezdése alapján a jogszabály előkészítője – a jogszabály feltételezett hatásaihoz igazodó részletességű – előzetes hatásvizsgálat elvégzésével felméri a szabályozás várható következményeit. A Jat. 18. § (1) bekezdése alapján a jogszabály tervezetéhez a jogszabály előkészítője indokolást csatol. Erre tekintettel az előterjesztés mellékletét képezi a rendelet-módosítás tervezete mellett a tervezethez fűzött előzetes hatásvizsgálat és indokolás.

Kérem a Tisztelt Közgyűlést, hogy a rendeletek tervezetét megtárgyalni, a rendeleteket megalkotni, és a határozati javaslatot elfogadni szíveskedjék.

**Szombathely, 2020. szeptember „ ”**

 **/: Dr. Nemény András :/**

**HATÁROZATI JAVASLAT**

**…/2020. (IX.24.) Kgy. számú határozat**

A Közgyűlés felkéri a polgármestert, hogy vizsgálja meg a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet által szabályozott Nyugdíjas Bérlők Házában történő elhelyezés feltétel rendszerét, és javaslatát terjessze a közgyűlés elé.

**Felelősök:** Dr. Nemény András polgármester

 /az előkészítésért:

Vinczéné Dr. Menyhárt Mária, az Egészségügyi és Közszolgálati Osztály vezetője/

**Határidő:** közgyűlés következő ülése